নেট শূন্য নির্গমন
বিশ্বব্যাপী নিট-শূন্য নিঃসরণ এমন একটি অবস্থাকে বর্ণনা করে যেখানে মানুষের কাজের কারণে কার্বন ডাই অক্সাইডের নির্গমন এবং ওই গ্যাসের অপসারণ একটি নির্দিষ্ট সময়ের মধ্যে ভারসাম্যপূর্ণ অবস্থায় থাকে। একে প্রায়শই শুধুমাত্র নিট-শূন্য হিসাবে অভিহিত করা হয়। কিছু ক্ষেত্রে, "নির্গমন" বলতে সমস্ত গ্রিনহাউস গ্যাসের নির্গমনকে বোঝায়, আবার কিছু ক্ষেত্রে এটি শুধুমাত্র কার্বন ডাই অক্সাইড (CO2) এর নিঃসরণকে নির্দেশ করে। নিট-শূন্য লক্ষ্যমাত্রায় পৌঁছানোর জন্য নির্গমন হ্রাস করার পদক্ষেপ প্রয়োজন। জীবাশ্ম জ্বালানির শক্তি থেকে টেকসই শক্তির উৎসে স্থানান্তরিত হওয়ার মাধ্যমে এটির একটি উদাহরণ তৈরি করা যায়। প্রতিষ্ঠানগুলি প্রায়শই কার্বন ক্রেডিট কিনে অবশিষ্ট নিঃসরণের ভারসাম্য বজায় রাখে। মানুষ প্রায়ই নিট-শূন্য নিঃসরণ, কার্বন নিরপেক্ষতা এবং জলবায়ু নিরপেক্ষতার পরিভাষাগুলোকে একই অর্থে ব্যবহার করে। তবে কিছু ক্ষেত্রে, এই শব্দগুলির একে অপরের থেকে আলাদা আলাদা অর্থ রয়েছে। কার্বন নিরপেক্ষতার প্রমাণীকরণের কিছু মান নিবিড় কার্বন অফসেটিংয়ের সুযোগ দেয়। তবে, নিট-শূন্য মানের লক্ষ্য হচ্ছে নিঃসরণ ৯০% এর বেশি কমানো এবং তারপরে ১.৫°C তাপমাত্রার লক্ষ্যমাত্রার সাথে সঙ্গতি রেখে শুধুমাত্র অবশিষ্ট <১০% এর ভারসাম্য বজায় রাখা। গত কয়েক বছরে, নিট-শূন্যই জলবায়ু-সম্পর্কিত লক্ষ্য বা আকাঙ্ক্ষার প্রধান কাঠামো হয়ে উঠেছে। দেশ ও প্রতিষ্ঠান উভয়ই নিট-শূন্য লক্ষ্য নির্ধারণ করছে। আজ ১৪০ টিরও বেশি দেশের নিট-শূন্য নির্গমন লক্ষ্য রয়েছে। এর মধ্যে রয়েছে কিছু দেশ যারা বিগত দশকগুলোতে জলবায়ু-বিষয়ক কর্মকাণ্ডের বিরুদ্ধে ছিল। দেশ-স্তরে নিট-শূন্য লক্ষ্যমাত্রা এখন বিশ্বব্যাপী GDP-র ৯২%, নির্গমনের ৮৮% এবং বিশ্বের ৮৯% জনসংখ্যাকে অন্তর্ভুক্ত করে। বার্ষিক আয় হিসেবে বৃহত্তম ২,০০০ টি সর্বজনীনভাবে ব্যবসায়িক প্রতিষ্ঠানের মধ্যে ৬৫%-এর নিট-শূন্য লক্ষ্য রয়েছে। বৃহত্তম ৫০০ টি মার্কিন কোম্পানিগুলোর (Fortune 500) মধ্যে শতাংশটি হচ্ছে ৬৩%। প্রতিষ্ঠানের লক্ষ্য স্বেচ্ছাসেবী কর্মকাণ্ড এবং সরকারী নিয়ন্ত্রণ উভয়ের ফলাফল হতে পারে। নিট-শূন্যের দাবির বিশ্বাসযোগ্যতা কতটা- তা নিয়ে ব্যাপক পার্থক্য আছে। বেশিরভাগেরই নিম্ন বিশ্বাসযোগ্যতা আছে। বাড়তি প্রতিশ্রুতি ও লক্ষ্যমাত্রার পরেও এই বিষয়টিই দেখা যায়। যদিও বিশ্বব্যাপী কার্বন ডাই অক্সাইড নির্গমনের ৬১% কোনও না কোনও ধরনের নিট-শূন্য লক্ষ্যের আওতায় পড়ে, নির্ভরযোগ্য লক্ষ্যগুলি নির্গমনের মাত্র ৭% আবদ্ধ করে। এই নিম্ন বিশ্বাসযোগ্যতা বাধ্যতামূলক নিয়ন্ত্রণের অভাবকেই প্রতিফলিত করে। ডিকার্বোনাইজেশনকে সম্ভব করতে অবিচ্ছিন্ন উদ্ভাবন এবং বিনিয়োগের প্রয়োজনীয়তার কারণেও এরূপ অবস্থা। আজ পর্যন্ত, ২৭টি দেশে ঘরোয়া নিট-শূন্য আইন প্রণয়ন করা হয়েছে। আইনসভায় পাস হওয়া আইনগুলিতে নিট-শূন্য লক্ষ্য বা এর সমতুল্য কিছু লেখা থাকে। বর্তমানে এমন কোনও জাতীয় নিয়ন্ত্রণ চালু নেই যা আইনত কোনও দেশভিত্তিক প্রতিষ্ঠানকে নিট-শূন্য অর্জন করতে বাধ্য করে। সুইজারল্যান্ডসহ বেশ কয়েকটি দেশ এইধরণের আইন তৈরি করছে।